Aflat la cea de-a patra ediţie, Bucharest Christmas Market vine şi în acest an cu multe concerte, decoraţiuni şi produse din toate regiunile ţării.

Ema Stoica, coordonator de proiect: Publicul va fi implicat și va vota și cea mai frumoasă căsuță. Bradul are peste 20.000 de beculețe și celelalte decorațiuni tot așa, sunt în jur de 10.000 de beculețe. Avem 19 zile de spectacole inedite la care participă coruri, grupuri de copii, ansambluri, orcheste, trupe, artiști de renume.

Ca-n fiecare an, copiii îşi pot lăsa scrisorile cu dorinţe în cutia poştală din casa lui Moş Crăciun. Şi tot acolo pot aduce cadouri pentru cei mai puţin norocoşi decât ei.

„Este o atmosferă foarte frumoasă aici, mai ales că vedem copiii cum cântă, oamenii vin să se plimbe, gustă produsele tradiționale, într-adevăr simțim că suntem români.

Este fantastic, dacă bei un vin fiert este rețeta perfectă pentru o seară absolut extraordinară”, spun oamenii.

În ciuda ploii, prima seară a Târgului de Crăciun a adus în centrul oraşului zeci de bucureşteni şi de turişti.

„Este foarte frumos aici. Am venit aici ca să vedem acest concert al copiilor. Este foarte frumos”, spun turiștii.

Târgul de Crăciun din Piaţa Universităţii va fi deschis timp de o lună, între orele 11:00 şi 22:00.